Iepirkuma ID Nr. DNP 2026/60
Nolikuma 8. pielikums
Līguma projekts

BŪVDARBU LĪGUMS Nr. ____
par Dobeles novada pašvaldības iestāžu jumta remontdarbiem 

(izvēlas vajadzīgo daļu nosaukumā)
1., 2. daļa (izvēlas vajadzīgo)
Dobelē
Līguma parakstīšanas datums ir pēdējā pievienotā droša 

elektroniskā paraksta un tā laika zīmoga datums un vieta
Dobeles novada pašvaldība, reģistrācijas numurs 90009115092, tās izpilddirektora Agra Vilka personā, kurš rīkojas saskaņā ar Dobeles novada pašvaldības nolikumu, turpmāk – Pasūtītājs, no vienas puses, un 

___________, reģistrācijas numurs _____________, tās _______________ personā, kura/š rīkojas saskaņā ar komercsabiedrības statūtiem, turpmāk – Izpildītājs, no otras puses, abi kopā un katrs atsevišķi – Puses/-e, 
pamatojoties uz Dobeles novada Iepirkumu komisijas 2026. gada _________ lēmumu Publisko iepirkumu likuma 9. panta iepirkumā “Dobeles novada pašvaldības iestāžu jumtu remontdarbi”, identifikācijas numurs DNP 2026/60, protokols Nr.___) un Izpildītāja iesniegto piedāvājumu, noslēdz šo līgumu, turpmāk – Līgums, par sekojošo:    
1. LĪGUMA PRIEKŠMETS
1.1. Pasūtītājs uzdod, bet Izpildītājs par Līgumā noteikto atlīdzību, ar saviem materiāliem, darbarīkiem, ierīcēm un darbaspēku uzņemas veikt:
1.1.1. Pašvaldības ēkas jumta seguma remontdarbus (iepirkuma 1. daļa);
1.1.2. Auces pilsētas Kultūras nama un estrādes jumta remontdarbus (iepirkuma 2. daļa), turpmāk – Būvdarbi/Darbi.
1.2. Izpildītājs Darbus veic Līguma izpildes vietās: 
1.2.1. Brīvības iela 7, Dobele, Dobeles novads (iepirkuma 1.daļa)
1.2.2. Ausmas iela 3, Auce, Dobeles novads, (iepirkuma 2. daļa), turpmāk – Objekts/-i.
1.3. Izpildītājs Darbus uzņemas veikt Līgumā, Tehniskajā specifikācijā (Līguma __. pielikums), un Latvijas Republikā normatīvajos aktos noteiktajā kārtībā, Līgumā noteiktajos termiņos un pienācīgā kvalitātē, atbilstoši Finanšu piedāvājumā (Līguma __.  pielikums) norādītajam finansējumam.
1.4. Parakstot šo Līgumu, Izpildītājs apliecina, ka ir apsekojis Objektu, iepazinies ar veicamajiem Darbiem, to veikšanas apstākļiem, apjomiem, pielietojamiem materiāliem un prasībām un atsakās Pasūtītājam izvirzīt, saistībā ar veicamajiem Darbiem Objektā, jebkāda satura iebildumus vai pretenzijas.
1.5. Darbu izpildes noteikumu apraksts, darbu daudzumi un citas prasības noteiktas Tehniskajā specifikācijā (Līguma __. pielikums).
2. LĪGUMCENA UN NORĒĶINU KĀRTĪBA
2.1. Par kvalitatīvu Darbu izpildi Pasūtītājs samaksā Izpildītājam līgumcenu ______ EUR (____ euro __centi) bez pievienotās vērtības nodokļa (PVN), turpmāk – Līgumcena, (izvēlas attiecīgo daļu).
2.2. Pamatojoties uz Pievienotās vērtības nodokļa likuma 142. pantu “Īpašs nodokļa piemērošanas režīms būvniecības pakalpojumiem”, PVN apmaksu par Darbiem veic Pasūtītājs (būvniecības pakalpojumu saņēmējs).

2.3. Pasūtītājs izpildītos Darbus pieņem katru mēnesi un veic samaksu par iepriekšējā mēnesī faktiski izpildītajiem un Pasūtītāja pieņemtajiem Darbiem 10 (desmit) darbdienu laikā no Izpildītāja sagatavota, Līguma noteikumiem atbilstoša, rēķina saņemšanas. 
2.4. Par visiem izpildītajiem Darbiem, t.i., par faktiski izpildītajiem Darbiem pēdējā mēnesī, Pasūtītājs samaksā Izpildītājam 20 (divdesmit) dienu laikā no Izpildītāja sagatavota, Līguma noteikumiem atbilstoša rēķina saņemšanas.
2.5. Ja Līgumu izbeidz pirms termiņa, Puses veic galējo norēķinu par faktiski izpildītajiem un Pasūtītāja pieņemtajiem Darbiem 20 (divdesmit) darbdienu laikā no dienas, kad Puses ir parakstījušas aktu par faktiski izpildītajiem Darbiem, ja Izpildītājs ir iesniedzis Līguma noteikumiem un šajā punktā minētajam aktam atbilstošu rēķinu. Ja Pušu starpā līdz Līguma izbeigšanas dienai pastāv strīds par faktiski izpildītajiem Darbiem (tai skaitā to apjomiem), šajā punktā minētajā aktā iekļauj tikai tos faktiski izpildītos Darbus, par kuru izpildi Pusēm nav domstarpību. 
2.6. Ja ekspertīze apstiprina Pasūtītāja norādītos defektus, Izpildītājs sedz ar ekspertīzi saistītos izdevumus.
2.7. Līguma cenā ir iekļautas:

2.7.1. visas izmaksas, kas attiecas uz Darbu veikšanu, tai skaitā, Tāmē atspoguļotās izmaksas, darba samaksa un nodokļi Darbu veikšanā iesaistītajam personālam, izmaksas par Darbu veikšanai izmantoto būvizstrādājumu, palīgmateriālu, tehnoloģiju, aprīkojuma un iekārtu (šī Līguma tekstā – “Materiāli”) iegādi, piegādi, montāžu, izmaksas par Darbu veikšanai nepieciešamās tehnikas un aprīkojuma iegādi, piegādi un nomu, atlīdzības un obligātie maksājumi, kurus piemēro vai kuri tiks piemēroti Izpildītāja pienākumu pienācīgai izpildei saskaņā ar Līgumu;
2.7.2. vispārīgās izmaksas, tai skaitā, – Darbu sagatavošanas, norobežošanas, materiālu un iekārtu uzglabāšanas izmaksas, Materiālu, mehānismu, tehnikas un aprīkojuma uzglabāšanas, būvgružu izvešanas, Būvdarbu sadārdzinājuma (inflācijas) un visas citas izmaksas, kas saistītas ar Līguma izpildi;
2.7.3. Izpildītāja virsizdevumi un peļņa.
2.8. Parakstot šo Līgumu, Izpildītājs apliecina, ka viņa piedāvājums iekļauj izmaksas visiem nepieciešamajiem darbiem, materiāliem, stiprinājumu elementiem, mehānismiem, darba rīkiem utt., kas nav minēti Tāmē, bet kas ir nepieciešami kvalitatīvai, atbilstoši tehnoloģijas, būvmateriālu ražotāju un būvnormatīvu prasībām Tāmē uzskaitīto darbu veikšanai. Šādus darbus Izpildītāja pienākums ir izpildīt.

3. RĒĶINI UN BŪVDARBU IZPILDES AKTS

3.1. Visiem rēķiniem jābūt adresētiem Pasūtītājam .

3.2. Rēķinos jānorāda:

3.2.1. Pasūtītāja nosaukums: “Dobeles novada pašvaldība”;
3.2.2. Līguma numurs;
3.2.3. rekvizīti atbilstoši Pievienotās vērtības nodokļa likuma 125. panta prasībām;

3.2.4. Darbu izpildes akta numurs un datums, par kuru tiek izrakstīts rēķins.
3.3. Izpildītājs iesniedz rēķinu elektroniskā formā, kas atbilst Latvijas Republikā spēkā esošajiem normatīvajiem aktiem. Izpildītājs sagatavoto rēķinu nosūta uz Pasūtītāja e-adresi: REKINI@90009115092
3.4. Darbu izpildes aktā ir jānorāda:
3.4.1. atskaites periods;

3.4.2. Pasūtītāja nosaukums: “Dobeles novada pašvaldība”;
3.4.3. Darbu apjoms un vērtība; 
3.4.4. Darbu izpildes akta forma jāsaskaņo ar Pasūtītāju.

4. BŪVDARBU IZPILDES TERMIŅI
4.1. Līgums stājas spēkā ar tā abpusējas parakstīšanas brīdi un Līguma attiecības atzīstamas par pabeigtām tikai pēc tam, kad Puses ir pilnībā izpildījušas visas savstarpējās saistības, kas izriet no Līguma noteikumiem.

4.2. Būvdarbu izpildes termiņš ir 3 (trīs) mēneši no Līguma spēkā stāšanās dienas. Līgums stājas spēkā ar tā abpusēju parakstīšanu.
4.3. Līgums tiek izpildīts saskaņā ar Līguma izpildes laika grafiku (Līguma 4. pielikums).
4.4. Izpildītājs apņemas nekavējoties, bet ne vēlā kā 3 (trīs) darbdienu laikā ziņot Pasūtītājam par visiem apstākļiem un/vai šķēršļiem, kuri kavē Būvdarbu izpildi Līguma izpildes grafikā noteiktajos termiņos.

4.5. Izpildītājam nav tiesības uz Būvdarbu izpildes termiņa pagarinājumu tādu iemeslu dēļ, kuri tam bija jāņem vērā vai arī pie pienācīgas rūpības nevarēja būt nezināmi, noslēdzot šo Līgumu. Tas pats attiecas arī uz apstākļiem, kuru sekas Izpildītājs būtu varējis sagaidīt vai novērst.

4.6. Ja Izpildītājam, objektīvu iemeslu dēļ, nepieciešams Būvdarbu izpildes termiņa pagarinājumu, tas par to rakstiski ziņo Pasūtītājam. Šāds paziņojums nosūtāms nekavējoties pēc tam, kad Izpildītājs uzzinājis par esošiem vai vēl sagaidāmiem apstākļiem, kas izraisa Būvdarbu izpildes kavējumu. Ja šāds paziņojums nekavējoties, tas ir ne vēlāk kā 3 (trīs) darbdienu laikā netiek nosūtīts, tiesības pieprasīt termiņa pagarinājumu tiek zaudētas.

4.7. Pasūtītājam ir pienākums sniegt Izpildītājam atbildi uz saņemto paziņojumu, 5 (piecu) darbadienu laikā no paziņojuma saņemšanas dienas.
5. PUŠU TIESĪBAS UN PIENĀKUMI
5.1. Izpildītājam ir tiesības:

5.1.1. saņemt samaksu par kvalitatīviem un termiņā veiktiem Būvdarbiem saskaņā ar Līguma un Latvijas Republikā spēkā esošo normatīvo aktu noteikumiem, kas attiecas uz Darbu veikšanu.
5.2. Izpildītāja pienākumi veicot Būvdarbus: 
5.2.1. veikt tos tehnoloģiski pareizi, ievērojot Būvdarbos izmantoto materiālu ražotāju instrukcijas un ieteikumus;

5.2.2. darbu veikt, vadoties pēc Pasūtītāja dotajiem darbu uzdevumiem un Pasūtītāja pārstāvja norādījumiem;

5.2.3. izmantojamos būvizstrādājumus un materiālus pirms to iegādes uz izmantošanas saskaņot ar Pasūtītāja pārstāvi;

5.2.4. izmantot tādus būvizstrādājumus, kas ir sertificēti Eiropas Savienībā un atbilst ēkas funkcijai, nodrošinot kalpošanu bez defektiem garantijas laikā, kas nav mazāks par 60 (sešdesmit) mēnešiem;
5.2.5. nodrošināt, ka Būvdarbu un garantijas laikā ir apdrošināta būvdarbu veicēja profesionālā civiltiesiskā atbildība atbilstoši Ministru kabineta 2014. gada 19. augusta noteikumu Nr. 502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” prasībām. Minētā apdrošināšana jāuztur spēkā visu Būvdarbu un garantijas laiku;

5.2.6. ēkas, kur notiek Būvdarbi, norobežot ar atbilstošu nožogojumu un brīdinājuma zīmēm;
5.2.7. Būvdarbu laikā nodrošināt, lai netiktu bojātas ēkas citas telpas; 

5.2.8. saskaņojot ar Pasūtītāju, atsevišķus Būvdarbus, saistītus ar lieliem putekļiem un lielu troksni, Izpildītājs veic arī sestdienās un svētdienās; 
5.2.9. ja Izpildītāja vainas dēļ, veicot Līgumā noteiktos Būvdarbus, tiek bojāta trešo personu un/vai Pasūtītāja manta vai nodarīts kaitējums trešo personu un/vai Pasūtītāja pārstāvju dzīvībai vai veselībai un tādējādi radīto zaudējumu apmērs pārsniedz Izpildītāja civiltiesiskās atbildības obligātās apdrošināšanas robežas, tad jebkādus radītos zaudējumus un kompensācijas, kuras nesedz apdrošināšana, sedz Izpildītājs uz sava rēķina, kā arī, Izpildītājs uzņemas visu atbildību par nodarījumu un tā radītajām un iespējamajām sekām;

5.2.10. Būvdarbu izpildei nodrošināt kvalificētu personālu un iekārtas;
5.2.11. veikt samaksu visiem Līguma izpildē tā piesaistītajiem apakšuzņēmējiem par faktiski izpildītajiem un no Pasūtītāja puses apmaksātajiem Būvdarbiem ne vēlāk kā 60 dienu laikā pēc veikto Būvdarbu pabeigšanas un apakšuzņēmēja rēķina saņemšanas par attiecīgo Būvdarbu veikšanu;

5.2.12. Līgumos ar Būvdarbu izpildē iesaistītajiem apakšuzņēmējiem iekļaut noteikumus par Būvdarbu pieņemšanas – nodošanas kārtību atbilstoši Ministru kabineta 2022. gada 5. jūlija noteikumu Nr. 419 “Noteikumi par publisko būvdarbu līgumos obligāti ietveramajiem noteikumiem un to saturu” 6., 9., 10. un 14. punktā iekļautajam regulējumam, izņemot prasību veikt Būvdarbu ekspertīzi ;
5.2.13. uzņemties projektu vadītāja tiesības, pienākumus un atbildību atbilstoši Ministru kabineta 2003. gada 25.februāra noteikumu Nr. 92 “Darba aizsardzības prasības, veicot būvdarbus” spēkā esošajai redakcijai. (tai skaitā pirms būvdarbu uzsākšanas nosūtīt Valsts darba inspekcijai iepriekšēju paziņojumu par būvdarbu veikšanu);
5.2.14. veicot Būvdarbus, nodrošināt darba aizsardzības likuma un citu Latvijas Republikā spēkā esošo darba aizsardzību reglamentējošo normatīvo aktu prasību izpildi;

5.2.15. pirms nodošanas – pieņemšanas akta parakstīšanas sakārtot Objektu (aizvest un utilizēt būvgružus atsevišķi no sadzīves atkritumiem, aizvest Izpildītājam piederošo inventāru un darba rīkus, tehniku u.c.);

5.2.16. nodrošināt tīrību Objektā visā Būvdarbu izpildes laikā, kā arī nodrošināt, lai Objektā esošie gruži un materiālu atliekas nepiesārņo Objektam piegulošo teritoriju;
5.2.17. nodrošināt, lai Līguma izpildē netiek ietvertas Krievijas Federācijas un Baltkrievijas Republikas izcelsmes preces un pakalpojumi.
5.3. Izpildītājs ir materiāli atbildīgs par Līgumā noteikto saistību neievērošanas sekām Būvdarbu izpildes vietā.

5.4. Visu materiālu uzglabāšanas pienākums ir Izpildītājam, kas jāparedz Finanšu piedāvājumā (Līguma __. pielikums)
5.5. Pasūtītājam ir pienākums:

5.5.1. savlaicīgi un atbilstoši Līguma noteikumiem samaksāt Izpildītājam par kvalitatīvu Būvdarbu izpildi;

5.5.2. organizēt Būvdarbu pieņemšanu un parakstīt pieņemšanas – nodošanas aktus pēc Būvdarbu akceptēšanas Līgumā noteiktajā kārtībā;
5.5.3. kontrolēt Līguma izpildi.
5.6. Pasūtītājam ir tiesības:

5.6.1. pēc saviem ieskatiem veikt Būvdarbu izpildes pārbaudes, vienpusēji apturēt Būvdarbus Līgumā noteiktajos gadījumos;

5.6.2. jebkurā laikā apmeklēt Objektu, ievērojot tehniskās drošības normas, un nepieciešamības gadījumā, rakstiski noformēt savus pamatotos aizrādījumus vai pārtraukt Būvdarbus līdz trūkumu novēršanai;

5.6.3. pieņemt neatkarīgu ekspertu Būvdarbu izpildes kvalitātes kontrolei un, pirms kvalitatīvi izpildītu Būvdarbu pieņemšanas, veikt izpildīto Būvdarbu būvekspertīzi.

5.7. Pasūtītājs atturas no darbībām, kas traucētu Būvdarbu izpildi, ja vien tas nav saistīts ar konstatētiem būvniecības noteikumu pārkāpumiem no Izpildītāja puses.
6. IZMAIŅAS BŪVDARBU DAUDZUMOS
6.1. Būvdarbu daudzumiem jābūt saskaņotiem ar Pasūtītāju. 

6.2. Pasūtītājs var veikt Būvdarbu daudzumu samazināšanu. Būvdarbu daudzumu samazināšana noformējama rakstiski un par to jāinformē Izpildītājs.

6.3. Izmaiņas Būvdarbu daudzumos Pasūtītājs var veikt pēc savas iniciatīvas, kā arī pēc Izpildītāja rakstiska pieprasījuma, savlaicīgi informējot Izpildītāju.
6.4. Puses rakstiski vienojas par izmaiņām Būvdarbu daudzumos, kā arī par izmaiņām Līgumcenā, ja tas nepieciešams, saskaņā ar Publisko iepirkumu likuma, turpmāk – PIL 61. panta nosacījumiem.

6.5. Būvdarbu daudzumu samazināšanas gadījumā atbilstoši samazināma Līgumcena. Pusēm vienojoties, samazināmo Līgumcenas daļu var izmantot saskaņā ar Līguma nosacījumiem.

6.6. Šajā sadaļā atrunāto izmaiņu apjoms nedrīkst pārsniegt PIL 61. panta piektās daļas 2. punktā noteikto apjomu.

7. DARBA AIZSARDZĪBA UN UGUNSDROŠĪBA
7.1. Ja Būvdarbus veiks vairāki atsevišķi Būvdarbu veicēji, tad, neatkarīgi no statusa, kādā tie tiks iesaistīti Līguma izpildē (apakšuzņēmēji, personu apvienības biedri u.c.), saskaņā ar Ministru kabineta 2003. gada 25. februāra noteikumiem Nr. 92 “Darba aizsardzības prasības, veicot būvdarbus” (turpmāk šajā sadaļā saukti – Noteikumi) tiek iecelts darba aizsardzības koordinators. 
7.2. Noteikumu izpratnē, darbu sagatavošanai un izpildei par projekta vadītāju Pasūtītājs norīko Izpildītāju, Izpildītājs apņemas veikt projekta vadītāja pienākumus: 
7.2.1. Darba aizsardzības plāna izstrādi pirms Darbu uzsākšanas un Noteikumu 9., 11., 12. un 13. punktos minētos pienākumus Pasūtītājs uzdod Izpildītājam (projekta vadītājam). Izpildītājs apņemas šos pienākumus veikt. 
7.2.2. Izpildītājs veic citu pienākumu un prasību izpildi kas, saskaņā ar Noteikumu un citu darba aizsardzību regulējošo normatīvo aktu prasībām ir jāveic projektu vadītājam.

7.3. Izpildītājs ir atbildīgs par to, lai darba aizsardzības koordinators projekta izpildes posmā veic noteikto pienākumu izpildi, kā arī, lai Izpildītāja, apakšuzņēmēju darbinieki un apakšuzņēmēji ievēro visas darba drošības prasības.

7.4. Izpildītājs veic darba vides riska faktoru novērtējumu darba videi un veicamajiem Būvdarbiem un iepazīstina ar to visus darbiniekus, kas iesaistīti Būvdarbu veikšanā.

7.5. Izpildītājs nodrošina, ka Līguma izpildē iesaistītie darbinieki pirms attiecīgo darbu uzsākšanas ir instruēti par darba drošību, elektrodrošību un ugunsdrošību.

7.6. Izpildītājs rakstiski informē Pasūtītāju, kā arī normatīvajos aktos noteiktajā kārtībā informē attiecīgās iestādes par katru nelaimes gadījumu, kas noticis Objektā. Informācija Pasūtītājam ir jāiesniedz 1 (vienas) darbdienas laikā pēc negadījuma.

7.7. Izpildītājs nodrošina, ka darba aizsardzības koordinators vai Izpildītāja piesaistītais darba aizsardzības speciālists ne mazāk kā vienu reizi nedēļā apseko Objektu un pārbauda, vai tiek ievērotas darba aizsardzības prasības, sastādot par to pārbaudes dokumentu.

7.8. Izpildītājam ir pienākums nekavējoties novērst pārbaudes dokumentos norādītos trūkumus un nepilnības.

7.9. Pēc Pasūtītāja pieprasījuma Izpildītājs iesniedz Pasūtītājam tā norādītajā termiņā darba aizsardzības koordinatora vai Izpildītāja piesaistītā darba aizsardzības speciālista sastādītos pārbaudes dokumentus (oriģinālus).

7.10. Izpildītājs nodrošina Ministru kabineta 2016. gada 19. aprīļa noteikumu Nr. 238 “Ugunsdrošības noteikumi” ievērošanu Objektā un par saviem līdzekļiem nodrošina noteikumu 3.3. sadaļas “Vispārīgās ugunsdrošības prasības būvobjektā” prasību izpildi.
8. LĪGUMA IZPILDĒ IESAISTĪTĀ PERSONĀLA UN APAKŠUZŅĒMĒJU NOMAIŅA UN JAUNA PERSONĀLA UN APAKŠUZŅĒMĒJU PIESAISTE
8.1. Apakšuzņēmēju saraksts:

8.1.1. pēc Līguma noslēgšanas un ne vēlāk kā uzsākot Līguma izpildi, Izpildītājs iesniedz Pasūtītājam Būvdarbu izpildē iesaistīto apakšuzņēmēju (ja tādus plānots iesaistīt) sarakstu, kurā norāda apakšuzņēmēju nosaukumu, kontaktinformāciju un to pārstāvēttiesīgo personu, ciktāl minētā informācija ir zināma. Sarakstā norāda arī Izpildītāja apakšuzņēmēju apakšuzņēmējus; 
8.1.2. Līguma izpildes laikā Izpildītājs paziņo Pasūtītājam par jebkurām apakšuzņēmēju sarakstā norādītās informācijas izmaiņām, kā arī papildina sarakstu ar informāciju par apakšuzņēmēju, kas tiek vēlāk iesaistīts Būvdarbu izpildē. Apakšuzņēmēja, kura veicamās Būvdarbu daļas vērtība ir mazāka par 10 000,00 euro, nomaiņu vai jaunu šāda apakšuzņēmēja piesaistīšanu Izpildītājs ir tiesīgs veikt, ja Izpildītājs 7 (septiņas) dienas iepriekš rakstiski ir paziņojis Pasūtītājam par tā maiņu vai jaunu apakšuzņēmēju piesaistīšanu, iesniedzot Pasūtītājam informāciju par apakšuzņēmēju, tam nododamo Būvdarbu daļu un norādot izpildāmo Būvdarbu apjomu no Līguma vērtības naudas izteiksmē.

8.2. Būvdarbu veikšanai Izpildītājs iesaista savā piedāvājumā norādīto personālu un apakšuzņēmējus, kā arī apakšuzņēmēju sarakstā norādītos apakšuzņēmējus. Izpildītājs ir atbildīgs par iesaistītā personāla un apakšuzņēmēju veiktā darba atbilstību Līguma prasībām.

8.3. Izpildītājs nav tiesīgs bez saskaņošanas ar Pasūtītāju veikt Iepirkuma piedāvājumā norādītā personāla un apakšuzņēmēju nomaiņu un iesaistīt papildu apakšuzņēmējus Līguma izpildē. Piedāvājumā norādītā personāla un apakšuzņēmēju nomaiņa pieļaujama tikai Līgumā norādītajā kārtībā un gadījumos, un ja piedāvātais personāls vai apakšuzņēmējs atbilst Iepirkuma dokumentos personālam izvirzītajām prasībām un tam ir vismaz tādas paša kvalifikācija un pieredze kā personālam vai apakšuzņēmējam, kas tika vērtēts, izvēloties piedāvājumu atbilstoši Iepirkuma dokumentos noteiktajām prasībām un kritērijam. Pasūtītājs var prasīt personāla un apakšuzņēmēja viedokli par nomaiņas iemesliem. 
8.4. Ja Izpildītājs vēlas veikt tāda apakšuzņēmēja nomaiņu, kurš Izpildītāja piedāvājumā norādīts kā apakšuzņēmējs, kura veicamo Būvdarbu daļas vērtība ir vismaz 10 000,00 EUR (desmit tūkstoši euro 00 centi) apmērā, vai jauna apakšuzņēmēja iesaistīšanu, kura veicamā Būvdarbu daļa plānota vismaz 10 000,00 EUR (desmit tūkstoši euro 00 centi) apmērā vai lielāka, tad Izpildītājam jāiesniedz rakstveida iesniegums Pasūtītājam, norādot ziņas par apakšuzņēmēju un tam nododamo Būvdarbu daļu – daļas nosaukumus un izpildāmo Būvdarbu apjomu naudas izteiksmē, un jāsaņem Pasūtītāja rakstveida piekrišana.
8.5. Pasūtītājs nepiekrīt piedāvājumā norādītā personāla vai apakšuzņēmēju nomaiņai, ja pastāv kāds no šādiem nosacījumiem: 

8.5.1. Izpildītāja piedāvātais personāls vai apakšuzņēmējs neatbilst tām Iepirkuma dokumentos noteiktajām prasībām, kas attiecas uz Izpildītāja personālu vai apakšuzņēmēju;

8.5.2. tiek nomainīts apakšuzņēmējs, uz kura iespējām Iepirkumā izraudzītais pretendents balstījies, lai apliecinātu savas kvalifikācijas atbilstību Iepirkuma dokumentos noteiktajām prasībām, un piedāvātajam apakšuzņēmējam nav vismaz tāda pati kvalifikācija, uz kādu Iepirkumā izraudzītais pretendents atsaucies, apliecinot savu atbilstību Iepirkumā noteiktajām prasībām, vai apakšuzņēmējs atbilst PIL 9. panta astotās daļā minētajiem pretendentu izslēgšanas iemesliem, kas tika pārbaudīti Iepirkumā; 

8.5.3. piedāvātais apakšuzņēmējs, kura izpildāmo Būvdarbu vērtība ir vismaz 10 000,00 EUR (desmit tūkstoši euro 00 centi) apmērā, atbilst PIL 9. panta astotās daļas minētajiem pretendentu izslēgšanas iemesliem, kas tika pārbaudīti Iepirkumā; 
8.5.4. uz apakšuzņēmēju ir attiecināmi Starptautisko un Latvijas Republikas nacionālo sankciju likuma 11.1panta minētās starptautiskās vai nacionālās sankcijas vai būtiskas finanšu tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas.

8.5.5. apakšuzņēmēja maiņas rezultātā tiktu izdarīti tādi grozījumi pretendenta piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši Iepirkuma dokumentos noteiktajiem piedāvājuma izvērtēšanas kritērijiem.

8.6. Pasūtītājs nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši Iepirkuma dokumentos noteiktajiem piedāvājuma izvērtēšanas kritērijiem. Jaunā apakšuzņēmēja atbilstību Pasūtītājs pārbauda saskaņā ar PIL 62. panta piekto daļu. 
8.7. Pasūtītājs pieņem lēmumu atļaut vai atteikt Izpildītāja personāla vai apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet ne vēlāk kā 5 (piecu) darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar PIL 62. panta noteikumiem. Pasūtītājs nosacījumu pārbaudi saskaņā ar Līguma 8.7. apakšpunktu veic uz attiecīgā lēmuma pieņemšanas dienu.

9. GARANTIJAS

9.1. Izpildītājs garantē Būvdarbu un izmantoto materiālu kvalitātes atbilstību Tehniskajā specifikācijā norādītajai konkrētā materiāla ražotāja produkcijai vai tās ekvivalentam, Līguma nosacījumiem. Izpildītājs uzņemas atbildību par trūkumiem un defektiem Būvdarbos un izmantotajos materiālos, kas radušies garantijas termiņa laikā. Šajā punktā minētās garantijas termiņš veiktajiem Būvdarbiem ir _____ (____) mēneši, skaitot no Būvdarbu nodošanas – pieņemšanas akta abpusējas parakstīšanas dienas.
9.2. Izpildītājs, garantijas termiņā saņemot Pasūtītāja rakstisku paziņojumu, uzņemas uz sava rēķina novērst defektus, trūkumus, to neatbilstību Līgumam vai normatīvo aktu prasībām, kā arī defektu izraisītos bojājumus Objektam un trešajām personām. Nosūtot paziņojumu, Pasūtītājs norāda arī vietu un laiku, kurš nevar būt mazāks par 5 (piecām) darbdienām no paziņojuma saņemšanas dienas, kad Izpildītājam jāierodas uz defektu akta sastādīšanu. 

9.3. Puses 3 (trīs) darbdienu laikā sastāda defektu aktu, tajā norādot bojājumus, neatbilstības un/vai trūkumus darbā, kā arī to novēršanas termiņu, kas nav garāks par 1 (vienu) nedēļu, vai citā Pušu saskaņotā termiņā. Gadījumā, ja Izpildītājs noteiktajā termiņā neierodas uz defektu akta sastādīšanu, Pasūtītājs ir tiesīgs sastādīt aktu vienpusēji, un tas ir saistošs Izpildītājam. Pasūtītājs 3 (trīs) darbdienu laikā nosūta sastādīto aktu Izpildītājam.

9.4. Gadījumā, ja Puses, sastādot defekta aktu, nevar vienoties par konstatēto defektu, tā piekritību garantijai vai nepieciešamajiem defektu novēršanas termiņiem, vai garantijas ietvaros veikto Būvdarbu kvalitāti, Puses 2 (divu) darbdienu laikā rakstiski vienojas par ekspertu komisiju (līdz 3 (trim) ekspertiem), kura tiek pieaicināta un kuras viedoklis ir izšķirošs. Ekspertu komisijas izdevumus sedz Puse, kurai ekspertu atzinums ir nelabvēlīgs.

9.5. Gadījumā, ja Puses nespēj vienoties par ekspertu komisiju strīda izšķiršanai, strīds tiek izšķirts vispārējā kārtībā tiesā. Šādā gadījumā Pasūtītājs, nesagaidot strīda atrisinājumu, ir tiesīgs veikt defekta vai neatbilstības novēršanu saviem spēkiem vai pieaicināt trešās personas, un, ja strīds tiek izšķirts par labu Pasūtītājam, Izpildītājs sedz ar defektu novēršanu saistītos zaudējumus.

10. BŪVDARBU nodošanas un pieņemšanas kārtība un ar BŪVDarbu pieņemšanu saistīto strīdu risināšana
10.1. Izpildītie Būvdarbi tiek pieņemti katru mēnesi ar pieņemšanas – nodošanas aktu. 
10.2. Pasūtītājs Būvdarbus pieņem un Būvdarbu izpildes aktu paraksta 20 (divdesmit) darbdienu laikā no akta saņemšanas dienas.

10.3. Ja Pasūtītājs neparaksta Būvdarbu izpildes aktu Līguma 10.2. punktā minētajā termiņā, kā arī neiesniedz Izpildītājam Līguma 10.4. punktā minēto pretenziju vai Pasūtītāja pārstāvja saskaņotu Defektu aktu, uzskatāms, ka Pasūtītājs izpildītos Būvdarbus ir pieņēmis Līguma 10.2.punktā minētā termiņa pēdējā dienā.

10.4. Ja Pasūtītājs nepieņem Būvdarbus, tas iesniedz Izpildītājam pretenziju, norādot ar Līguma noteikumiem pamatotas nepilnības, kuru dēļ Pasūtītājs nevar parakstīt Būvdarbu izpildes aktu, ja nepilnības nav saistītas ar Būvdarbu kvalitāti, vai ar Pasūtītāja pārstāvja saskaņotu Defektu aktu. Ja Izpildītājs nepiekrīt Pasūtītāja norādītajiem Defektiem vai iebildumiem par faktiski izpildīto Būvdarbu apjomiem, Izpildītājs 10 (desmit) darbdienu laikā no Defektu akta saņemšanas dienas iesniedz Pasūtītājam rakstiskus iebildumus pret Defektu aktā norādītajām nepilnībām.

10.5. Ja Pasūtītājs nepiekrīt iebildumiem attiecībā uz Defektu aktā iekļautajiem izpildīto Būvdarbu apjomiem vai Defektiem konstrukcijās, viņam ir pienākums pasūtīt ekspertīzi par veikto Būvdarbu kvalitāti. Ekspertīzes uzdevums ir novērtēt faktiski izpildīto Būvdarbu apjomu, atbilstošo būvizstrādājumu un tiem atbilstošās iestrādes tehnoloģijas piemērošanu. 
10.6. Ja ekspertīze neapstiprina Pasūtītāja Defektu aktā norādīto vai veikto Būvdarbu neatbilstību normatīvo aktu un Pasūtītāja prasībām, uzskatāms, ka Pasūtītājs Būvdarbus ir pieņēmis ekspertīzes slēdziena iesniegšanas dienā un Būvdarbu izpildes akta parakstīšana nav nepieciešama.

10.7. Ja Izpildītājs piekrīt Defektu aktā Pasūtītāja norādītajām nepilnībām vai ekspertīze apstiprina Defektu aktā Pasūtītāja norādītās nepilnības vai veikto Būvdarbu neatbilstību normatīvo aktu un Pasūtītāja prasībām, Izpildītājs un Pasūtītājs vienojas par saprātīgu termiņu konstatēto Defektu novēršanai, ņemot vērā Defektu novēršanai nepieciešamo darbu apjomu un specifiku, kā arī būvizstrādājumu piegādes termiņus. Ja Puses nevar vienoties, termiņu Defektu novēršanai nosaka Pasūtītāja pārstāvis.

10.8. Ja Defekti ir konstatēti daļā Būvdarbu, tad Pasūtītājs pieņem tos Būvdarbus, kuru izpildē Defekti nav konstatēti. Pēc Defektu novēršanas izpildītos Būvdarbus ietver nākamā mēneša Būvdarbu izpildes aktā.

10.9. Būvdarbu izpildes akta parakstīšana neatņem Pasūtītājam tiesības Līguma spēkā esības laikā, kā arī garantijas termiņa laikā izteikt pretenzijas par izpildīto Būvdarbu Defektiem, trūkumiem un neatbilstībām, un Izpildītājam ir pienākums novērst Defektu aktā norādītos vai garantijas laikā pieteiktos Būvdarbu defektus, trūkumus un neatbilstības par saviem līdzekļiem.
11. APDROŠINĀŠANA.  

11.1. Civiltiesiskā Obligātā apdrošināšana:
11.1.1. Izpildītājs veic būvdarbu veicēju civiltiesiskās atbildības obligāto apdrošināšanu atbilstoši Ministru kabineta 2014. gada 19. augusta noteikumiem Nr. 502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu”. Izpildītājs nodrošina šajā punktā minēto apdrošināšanu visā Būvdarbu izpildes laikā un Garantijas laikā, un noteiktais limits tiek saglabāts nemainīgs visu apdrošināšanas periodu. Ja iesniegtā noslēgtā civiltiesiskās apdrošināšanas līguma termiņš tuvojas beigām, Izpildītājam ir pienākums iesniegt Pasūtītājam jaunu civiltiesiskās atbildības apdrošināšanas līgumu. Izpildītājs papildus iesniedz maksājuma uzdevumu par Izpildītāja civiltiesiskās atbildības apdrošināšanas polises apmaksu un apdrošināšanas sabiedrības apliecinājumu par to, ka polise attiecas uz Līguma ietvaros veicamajiem Būvdarbiem;

11.1.2. Izpildītājam jānodrošina, ka Būvdarbu laikā tā apakšuzņēmējiem ir apdrošināta to civiltiesiskā atbildība par tā darbības vai bezdarbības rezultātā nodarīto kaitējumu trešo personu dzīvībai un veselībai un nodarītajiem zaudējumiem trešo personu mantai atbilstoši Latvijas republikas normatīvo aktu prasībām (ja attiecināms).

11.2. Gadījumā, ja pirms Garantijas laika termiņa beigām tiek konstatēti defekti, neprecizitātes vai trūkumi Izpildītāja paveiktajos Būvdarbos, un nav iespējama attiecīgo defektu, neprecizitāšu vai trūkumu novēršana garantijas laika ietvaros, tad attiecīgais garantijas laiks, Pusēm rakstveidā vienojoties, tiek pagarināts par to laiku, kurā Izpildītājs novērš attiecīgos defektus vai trūkumus.
11.3. Ja Līgums tiek izbeigts, tad garantijas laiks sākas no Līguma izbeigšanas datuma un attiecas tikai uz tiem veiktajiem Būvdarbiem, kuru pabeigšana noformēta ar Būvdarbu nodošanas – pieņemšanas aktu. 

11.4. Jebkurus zaudējumus, sedz Izpildītājs.

11.5. Visas izmaksas, kas saistītas ar apdrošināšanu, Izpildītājs sedz no saviem līdzekļiem.

12. PUŠU ATBILDĪBA
12.1. Puses ir atbildīgas par Līgumā noteikto saistību pilnīgu izpildi, atbilstoši Līguma nosacījumiem.

12.2. Par līgumsaistību pienācīgu neizpildi Puses ir atbildīgas saskaņā ar šo Līgumu, Būvniecības likumu, Civillikumu un citiem Latvijas Republikā spēkā esošajiem normatīvajiem aktiem, kas attiecas uz Būvdarbu izpildi.

12.3. Ja Izpildītājs neievēro Līgumā noteiktos Būvdarbu uzsākšanas vai izpildes termiņus, Izpildītājs maksā Pasūtītājam līgumsodu 0,1 % (viena desmitā daļa no procenta) apmērā no kopējās Līgumcenas par katru nokavēto dienu, bet ne vairāk kā 10 % (desmit procenti) no kopējās Līgumcenas.

12.4. Ja Pasūtītājs savlaicīgi neveic Līguma 3. sadaļā noteiktos maksājumus, tad tas maksā Izpildītājam līgumsodu 0,1 % (viena desmitā daļa no procenta) apmērā no nokavētās maksājuma summas par katru maksājuma kavējuma dienu, bet ne vairāk kā 10 % (desmit procenti) no nokavētās maksājuma summas. 
12.5. Ja Izpildītājs neievēro Līguma 5.2.18.apakšpunkta prasības, un Pasūtītāja noteiktajā termiņā nenovērš konstatēto Līguma 5.2.18.apkšpunkta pārkāpumu, tad tas maksā Pasūtītājam Līgumsodu 10% apmērā no Līguma summas.
12.6. Gadījumā, ja Izpildītājs pārkāpj jebkuru no šī Līguma noteikumiem, par kuriem Pasūtītājs rakstiski ir informējis Izpildītāju, Izpildītājs par katru šādu pārkāpumu maksā Pasūtītājam līgumsodu 200,00 EUR (divi simti euro 00 centi) apmērā. Turpmākie norēķini tiek veikti pēc līgumsoda nomaksas.

12.7. Izpildītājs Līguma izpildes gaitā un Līguma noteiktā garantijas laikā atbild par savu piesaistīto Apakšuzņēmēju veikto darbu, kā arī par viņu pieļautām kļūdām. Izpildītājs ir atbildīgs pret Pasūtītāju un trešajām personām par visiem zaudējumiem, kuri radušies Izpildītāja nodarbināto Apakšuzņēmēju saistību izpildes ietvaros.

12.8. Ja ar kompetentas institūcijas lēmumu tiek apturēta Būvdarbu veikšana sakarā ar Izpildītāja un/vai Apakšuzņēmēju pieļautiem Līguma un normatīvo aktu pārkāpumiem, Izpildītājs ir atbildīgs un sedz visus zaudējumus Pasūtītājam.

12.9. Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas apstākļu rezultātā, kuru darbība sākusies pēc Līguma noslēgšanas un kurus nevarēja iepriekš ne paredzēt, ne novērst. Pie nepārvaramas varas un ārkārtēja rakstura apstākļiem pieskaitāmi: stihiskas nelaimes, avārijas, katastrofas, epidēmijas, epizootijas, kara darbība, nemieri, blokādes, valsts varas un pārvaldes institūciju lēmumi.

12.10. Ja nepārvaramas varas apstākļu un to seku dēļ nav iespējams izpildīt šajā Līgumā paredzētās saistības ilgāk kā 3 (trīs) mēnešus, Puses pēc iespējas drīzāk sāk sarunas par šī Līguma izpildes alternatīviem variantiem, kuri ir pieņemami abām Pusēm, un izdara attiecīgus grozījumus šajā Līgumā vai sastāda jaunu līgumu, vai arī izbeidz šo Līgumu.

13. KONFIDENCIALITĀTE UN PERSONAS DATU AIZSARDZĪBA

13.1. Par konfidenciālu tiek uzskatīta jebkura informācija, ko kāda no Pusēm ir uzzinājusi Līguma sagatavošanas, parakstīšanas vai izpildes laikā (izņemot informāciju, kas saskaņā ar PIL 60. pantā ir vispārpieejama), tai skaitā, jebkāda informācija par Pusēm, to darbiniekiem vai klientiem, par Līgumā ietverto darbību raksturu vai jebkādām to detaļām.

13.2. Konfidenciālā informācija var tik izpausta trešajām personām tikai un vienīgi saskaņā ar iepriekšēju rakstisku attiecīgās Puses piekrišanu, izņemot, kad informācija ir izpaužama saskaņā ar Latvijas Republikas normatīvajiem aktiem. Minētā informācija ir konfidenciāla visu Līguma termiņu.

13.3. Puses apņemas nodrošināt Līguma izpildē tādu tehnisko un organizatorisko līdzekļu lietošanu un lietotāja pārvaldību, lai aizsargātu fizisko personu datus un novērstu to nelikumīgu apstrādi, ievērojot normatīvos aktus, kas reglamentē fizisko personu datu apstrādi un aizsardzību, t.sk. Eiropas Parlamenta un Padomes regulu Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK.
13.4. Puses ir atbildīgas par savu Līguma izpildē iesaistīto darbinieku personas datu apstrādes tiesiskā pamata nodrošināšanu atbilstoši normatīvo aktu prasībām.

13.5. Puses nodrošina Līguma ietvaros saņemto personas datu izmantošanu tikai Līguma izpildei un neizpauž tos trešajām personām bez iepriekšējas otras Puses piekrišanas, izņemot gadījumus, kad personu datus pieprasa kompetenta institūcija vai amatpersona normatīvajos aktos paredzētajos gadījumos.

13.6. Izpildītājs ievieš attiecīgas tehniskās un organizatoriskās prasības un pasākumus, kas nepieciešami personas datu apstrādes drošībai un apņemas pārskatīt esošās prasības atbilstoši personas datu apstrādes veidam, ilgumam un citiem aspektiem, kā arī sadarbojas ar Pasūtītāju gadījumā, ja informāciju par personas datu apstrādi Pasūtītājam ir pieprasījušas uzraudzības iestādes vai datu subjekts.

13.7. Izpildītājs iekļauj Līgumā vai citā saistošā dokumentā ar Izpildītāju nodarbinātajām personām saņemtās informācijas un personas datu konfidencialitātes nodrošināšanas pienākumu, nosakot nodarbināto pienākumu bez atsevišķas atļaujas neapstrādāt, neizmantot un neizpaust apstrādājamo informāciju un personas datus, kā arī nodrošināt konfidencialitātes prasību ievērošanas uzraudzību.

14. LĪGUMA IZBEIGŠANA

14.1. Līgums var tikt izbeigts, Pusēm savstarpēji rakstiski vienojoties un normatīvajos aktos noteiktajā kārtībā.

14.2. Pasūtītājs var vienpusēji atkāpties no Līguma, rakstiski paziņojot par to Izpildītājam 7 (septiņas) kalendāra dienas iepriekš, ja:

14.2.1. Izpildītājs atkārtoti neievēro likumīgus Pasūtītāja rakstiskus norādījumus vai arī atkārtoti nepilda kādas Līgumā noteiktās saistības vai pienākumus, un ja Izpildītājs šādu neizpildi nav novērsis 10 (desmit) darbdienu laikā pēc attiecīga rakstiska Pasūtītāja paziņojuma saņemšanas;

14.2.2. Būvdarbi tiek veikti neatbilstoši Līguma dokumentu prasībām, kvalitātes vai tehnoloģijas prasībām vai netiek uzsākta defektu novēršana;

14.2.3. Līgumā ir izdarīti būtiski grozījumi, kas nav pieļaujami saskaņā ar PIL 61. pantā noteikto;

14.2.4. ir pasludināts Izpildītāja maksātnespējas process, apturēta vai pārtraukta tā saimnieciskā darbība, uzsākta tiesvedība par Izpildītāja bankrotu; 

14.3. Izpildītājs nosūtot Pasūtītājam rakstisku paziņojumu 7 (septiņas) kalendāra dienas iepriekš, ir tiesīgs vienpusēji izbeigt Līgumu, ja Pasūtītājs Līgumā noteiktajos termiņos neveic maksājumus un Pasūtītāja nokavējums ir sasniedzis vismaz 20 (divdesmit) darbdienas.

14.4. Līguma izbeigšana saistību neizpildes dēļ neierobežo Pušu tiesības uz zaudējumu atlīdzību vai līgumsodu. 

14.5. Izbeidzot Līgumu 14.1. – 14.3. punktos noteiktajā gadījumā, Puses sastāda atsevišķu aktu par faktiski kvalitatīvi izpildīto Būvdarbu apjomu un to vērtību. Sastādot aktu, Puses ņem vērā izpildīto Būvdarbu kvalitāti. Pasūtītājs samaksā Izpildītājam par kvalitatīvi izpildītajiem Būvdarbiem, atbilstoši sastādītajam aktam. Ja faktiski kvalitatīvi izpildīto Būvdarbu vērtība ir mazāka par summu, kuru Pasūtītājs jau ir samaksājis Izpildītājam, Izpildītājam ir pienākums atmaksāt pārmaksāto summu. Izdarot samaksu, Pasūtītājs ir tiesīgs ieturēt aprēķināto līgumsodu vai zaudējumu atlīdzību. Puses savstarpējo norēķinu šajā punktā minētajā gadījumā veic 20 (divdesmit) dienu laikā pēc šajā punktā minētā akta parakstīšanas.
14.6. Ja Līgums tiek izbeigts pirms termiņa Izpildītāja vainas dēļ, Objekts sakārtojams un atstājams drošā un no trešo personu darbībām pasargātā stāvoklī par Izpildītāja līdzekļiem. Ja Līgums tiek izbeigts pirms termiņa pēc abpusējas vienošanās, Puses vienojas, kādā kārtībā tiek segti izdevumi Objekta sakārtošanai drošā un no trešo personu darbībām pasargātā stāvoklī.

14.7. Pasūtītājs vienpusēji izbeidz Līgumu ar Izpildītāju, nemaksājot līgumsodu, ja Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas. (atbilstoši Starptautisko un Latvijas Republikas nacionālo sankciju likuma 11.1 panta trešajai daļai).
15. LĪGUMA GROZĪJUMI
15.1. Līgumu var grozīt vienīgi ar Pušu savstarpēju rakstisku vienošanos saskaņā ar PIL, 61. pantu.

15.2. Līgumā ir pieļaujami nebūtiski grozījumi, bet būtiskus grozījumus Līgumā drīkst izdarīt Līgumā paredzētajos gadījumos un kārtībā, ievērojot PIL noteikumus par Līguma grozījumiem.

15.3. Līgumā noteiktos termiņus var grozīt šādos gadījumos:

15.3.1. ja tiek veiktas izmaiņas Būvdarbu daudzumos saskaņā ar Līguma 6. sadaļā noteikto;

15.3.2. Būvdarbu vai tā daļas apturēšana no Izpildītāja neatkarīgu iemeslu dēļ; Būvdarbu veikšanu ir kavējuši būtiski atšķirīgi apstākļi no Līgumā paredzētajiem, kas nav radušies Izpildītāja vainas dēļ.

15.4.  Līgumcenu var grozīt un izmaiņas Būvdarbu daudzumos var izdarīt, ievērojot PIL 61. pantā un Līguma 6. sadaļā noteikto.

15.5. Būtiski Līguma grozījumi ir pieļaujami šādos gadījumos:
15.5.1. Pasūtītājam Līguma izpildes gaitā ir nepieciešami papildu darbi, kas nebija iekļauti sākotnējā Iepirkumā un Izpildītāja maiņa radītu būtisku izmaksu pieaugumu un ievērojamas grūtības, nepārsniedzot PIL 61. panta ceturtajā daļā noteikto apmēru secīgi veiktajiem grozījumiem;

15.5.2. Līguma grozījumi ir nepieciešami tādu iemeslu dēļ, kurus Pasūtītājs iepriekš nevarēja paredzēt, nepārsniedzot PIL 61. panta ceturtajā daļā noteikto apmēru secīgi veiktajiem grozījumiem;

15.5.3. Līguma izpildes laikā var tikt veikti grozījumi saskaņā ar PIL 61. panta piektās daļas nosacījumiem, nepārsniedzot 15 % no sākotnējās Līgumcenas, ja tie ir pamatoti ar objektīvu nepieciešamību, ekonomiski pamatoti, vērsti uz efektivitātes un līguma kvalitātes uzlabošanu.

15.6. Ja Būvdarbu izpildes gaitā ir nepieciešamas Līguma termiņa izmaiņas, tad Izpildītājs iesniedz Pasūtītājam iesniegumu, kurā iekļauj Būvdarbu izpildes termiņa kavēšanas iemeslus, pieprasītā termiņa pagarinājuma objektīvu pamatojumu, darba izpildes kalendāro grafiku, kā arī citu Pasūtītāja pieprasītu informāciju.

15.7. Gadījumos, kad papildus Būvdarbus iespējams veikt paralēli citiem Darbiem un to veikšana neprasa būtisku papildus darbaspēka resursu piesaistīšanu, Līguma izpildes termiņš papildus darbu dēļ netiek pagarināts.

15.8. Piegādātāju vai apakšuzņēmēju saistību pret Izpildītāju neizpilde nevar būt pamatojums Līguma izpildes termiņa pagarinājumam.

16. NOBEIGUMA NOTEIKUMI
16.1. Visus jautājumus, strīdus un domstarpības, kas radušies Līguma izpildes laikā, Puses cenšas atrisināt sarunu ceļā. Ja vienošanās netiek panākta, strīdi tiek risināti Latvijas Republikas normatīvajos aktos paredzētajā kārtībā tiesā.

16.2. Korespondence, kas tiek nosūtīta otrai Pusei pa pastu, ir uzskatāma par saņemtu 7 (septītajā) dienā, skaitot no tās iesniegšanas pastā. 
16.3. Visiem paziņojumiem, ko Puses iesniedz viena otrai saskaņā ar Līgumu, jābūt rakstiskiem un nodotiem personīgi vai ierakstītā vēstulē. Paziņojums, ja vien Līgumā nav paredzēts citādi, tiek uzskatīts par saņemtu dienā, kad tas ir nodots personīgi vai ierakstītas vēstules saņemšanas dienā.

16.4. Pusei ir pienākums 5 (piecu) dienu laikā rakstveidā paziņot otrai Pusei par šajā Līgumā norādīto rekvizītu un adrešu maiņu, pretējā gadījumā nepaziņojusī Puse nevar atsaukties uz saistību neizpildi, ko izraisījis nepaziņošanas fakts. Atsevišķi Līguma grozījumu šajā gadījumā nav nepieciešami.
16.5. Puses apliecina, ka ir iepazinušās ar Līguma noteikumiem un atzīst tos par saprotamiem, saistošiem un izpildāmiem. Izpildītājs apliecina, ka tam ir visas nepieciešamās zināšanas, pieredze, darbaspēks un materiāltehniskais nodrošinājums Būvdarbu veikšanai.
16.6. Pasūtītāja pilnvarotā persona Līguma izpildes laikā ir __________________
16.7. Izpildītāja pilnvarotā persona Līguma izpildes laikā ir ___ tālruņa numurs +371 . ____, e-pasta adrese: ____.  

16.8. Līgums ar __ (____) pielikumiem sagatavots kopā uz ___ (____) lapām latviešu valodā, elektroniska dokumenta veidā un parakstīts ar drošu elektronisko parakstu. Katrai Pusei ir pieejams abpusēji parakstīts Līgums elektroniskā formātā.
16.9. Līguma pielikumi:
16.9.1. 1. pielikums – Pieteikums dalībai iepirkumā uz _ lpp; 

16.9.2. 2. pielikums – Finanšu piedāvājums (t.sk. Būvdarbu tāmes) uz _ lpp ;
16.9.3. 3. pielikums – Tehniskā specifikācija uz _ lpp;
16.9.4. 4. pielikums – Līguma izpildes laika grafiks uz _lpp;
16.9.5. 5. pielikums – Līguma izpildē iesaistītie apakšuzņēmēji uz _ lpp;

16.9.6. 6. pielikums – Līguma izpildē iesaistītie sertificētie speciālisti uz __ lpp.
17. PUŠU REKVIZĪTI, PARAKSTI
PASŪTĪTĀJS                                                 
 IZPILDĪTĀJS

